སྐུ་ཞབས་བཀྲ་ཤིས་རྒྱལ་པོས་ང་རང་འགྲུལ་འཁོར་བབས་ཚུགས་བར་བསྐྱལ་ཆོག་ཟེར་བས།ངེད་གཉིས་མཉམ་དུ་མགྲོན་ཁང་དུ་འགྲོ་སྐབས།མགྲོན་ཁང་ནང་།གནས་ཆུང་སྐུ་ཞབས་དེ་དང་།ཁོང་ན་ནི་ཏལ་དུ་བསུ་བར་ཡོང་བའི་བུ་མོ་ལོ་གཞོན་ཞིག་ཀྱང་འདུག་ཅིང་།ཁོང་གཉིས་དོ་ནུབ་ཆུ་ཚོད་བརྒྱད་པར་འགྲུལ་འཁོར་ནང་ཐོན་གྱི་ཡིན་ཟེར།མགྲོན་ཁང་ནང་དེ་རིང་ཉོས་པའི་ཅ་དངོས་རྣམས་སྒམ་སོ་སོའི་ནང་བླུགས་རྗེས།ད་དུང་ཆུ་ཚོད་ཕྱེད་ཀ་ལྷག་འདུག་པས།དོན་མེད་དུ་སྡོད་པ་ལས་གནས་ཚུལ་ཁ་ཤས་རྒྱུས་ལོན་ཐུབ་ཐབས་བྱས་ན་ཡག་གི་རེད་སྙམ་སྟེ།བུ་མོ་ལོ་གཞོན་དེའི་གནས་ཚུལ་ཁ་ཤས་དྲིས།བུ་མོ་དེས་བཤད་པ་ལྟར་ན།ཁོང་ན་ནི་ཏལ་ནས་ཡིན་ཞིང་འཛིན་རིམ་བཅུ་གཉིས་པ་ཐོན་རྗེས།ལྡི་ལི་ནས་སྨན་ཞབས་ཀྱི་སློབ་སྦྱོང་ལེགས་པར་བྱས་ཀྱང་།ཁྱིམ་ཚང་དུ་དཀའ་ངལ་འཕྲད་སྟབས།ན་ནི་ཏལ་ཏུ་ལོག་སྟེ་ད་ལྟ་ཚོང་རྒྱག་གི་ཡོད་འདུག